《云中太守歌（为孟津陆载题）》
明代·赵贞吉

云中太守何翩翩，归来但扫落花眠。
落花坛临孟津口，白岸苍波称钓叟。
门前车马又纷纷，此翁惟视南天云。
云里高台已如扫，风前冶苑徒空闻。
空闻金埒随山溜，复道丰阡成野堠。
已令饥鹤调中悲，不放斯獒草头走。
洛中胜事先自知，塞上风烟那复为。
冷泉浇竹离披长，听与檀郎写《楚辞》。

作者简介：（1508—1576）四川内江人，字孟静，号大洲。以博洽闻，最善王守仁学。文章雄快。嘉靖十四年进士。授编修。迁国子司业。俺答薄京城，大言不可订城下之盟，当宣谕诸将，监督力战。贞吉合帝旨，立擢左谕德，监察御史，奉旨宣谕诸军。为严嵩所中伤，廷杖谪官。后累迁至户部侍郎，复忤嵩夺职。隆庆初起官，历礼部尚书，文渊阁大学士。颇思改弦易辙，而与高拱不协，遂乞休归。卒谥文肃。有《文肃集》。